SET ร่วงเกือบ 11 จุด นลท.หวนกังวล ศก.ถดถอย หลัง “เงินเฟ้อ” กระทบอุปสงค์
ดัชนี SET บ่ายร่วงกว่า 10 จุดรับแรงขายหุ้นใหญ่ - DELTA นักลงทุนหวนกังวลเศรษฐกิจโลกถดถอย เนื่องจากวิกฤตเงินเฟ้อส่งผลกระทบต่ออุปสงค์ของผู้บริโภค
ดัชนี SET บ่ายร่วงกว่า 10 จุดรับแรงขายหุ้นใหญ่ - DELTA นักลงทุนหวนกังวลเศรษฐกิจโลกถดถอย เนื่องจากวิกฤตเงินเฟ้อส่งผลกระทบต่ออุปสงค์ของผู้บริโภค
7 ธ.ค. 2565

ผู้สื่อข่าวรายงานว่า ณ เวลา 16:03 ดัชนีตลาดหุ้นไทยอยู่ที่ระดับ 1,622.36 จุด ลดลง 10.61 จุด หรือ 0.65% มูลค่าการซื้อขาย 44.03 หมื่นล้านบาท
นายวิจิตร อารยะพิศิษฐ ผู้อำนวยการอาวุโสและนักกลยุทธ์การลงทุน บล.เมย์แบงก์ (ประเทศไทย) กล่าวว่า ดัชนีภาคบ่ายลงไปกว่า 10 จุด สอดคล้องกับตลาดหุ้นอื่นในภูมิภาคเอเชียที่เคลื่อนไหวในแดนลบ รับแรงเทขายหุ้นใหญ่ โดยเฉพาะกลุ่มอิเล็กทรอนิกส์นำโดย DELTA ที่ลงไปราว 5% กดดันภาพรวมดัชนีฯกว่า 4 จุด
ขณะที่นักลงทุนกลับมากังวลภาวะเศรษฐกิจโลกถดถอย หลังผู้บริหารของธนาคารรายใหญ่สุดของสหรัฐ ทั้งเจพีมอร์แกน เชส และโกลด์แมน แซคส์ ได้ออกมาเตือนว่าประเทศเศรษฐกิจหลัก โดยเฉพาะสหรัฐอาจจะเผชิญภาวะเศรษฐกิจถดถอยในปีหน้า เนื่องจากวิกฤตเงินเฟ้อส่งผลกระทบต่ออุปสงค์ของผู้บริโภค
นอกจากนั้น นักลงทุนต่างชาติยังขายสุทธิหุ้นไทยต่อเนื่อง หลังจากเงินบาทกลับมาอ่อนค่า โดยวันนี้ให้แนวรับไว้ที่ 1,620 จุด และแนวต้าน 1,640 จุด